Ilahduttavan erikoisen ja tunnelmallisen kauhu- ja kummallisuussävytteisen Silence of the Sleep –pelin tehnyt Jesse Makkonen tarttuu taas uuteen peliaiheeseen. The Human Galleryn genre on edelleen kauhuisa ja pelityylikin on tunnistettavissa, eikä sinänsä ihme, peli kun sijoittuu Silencen universumiin.

Jesse kuitenkin kuvailee uuden seikkailun olevan paljon hiotumpi sekä pelimekaanisesti että graafisesti. Tarina ja hahmot ovat toki täysin uusia.

Pelin tarina kertoo taiteilijasta, joka sukeltaa psykopaatin mielen uumeniin uutta inspiraatiota hakiessaan. Psykopaatin päänsisällä käy kuitenkin sellainen myllerrys, ettei taiteilijamme pääse enää karkuun noin vain.

Seikkailun painopiste on nimenomaan tunnelmalla ja tarinalla – sekä tietenkin oudolla, kummallisella pelimaailmalla.

The Human Gallery on Makkosen toinen peli. Esikoispeli Silence of the Sleep oli sataprosenttisesti yhden miehen käsialaa, ja sama äärimmäinen indiemäisyys jatkuu nytkin.

Uusi seikkailu julkaistaan Steam-palvelussa 1.10.2015.

Lisätietoja: http://www.thehumangallery.net/

Lisää aiheesta

Silence of the Sleep (PC)